
REFERAT DE APROBARE A PROIECTULUI DE HOTĂRÂRE
 privind acordarea Titlului de Cetăţean de Onoare al Municipiului Timişoara 
domnului Daniel Vighi



	
1. Descrierea situaţiei actuale
Titlul de „Cetăţean de Onoare al Municipiului Timişoara” se acordă în baza HCL nr. 138 din data de 18.10.2016. Titlul de „Cetăţean de Onoare al Municipiului Timişoara” reprezintă cea mai înaltă distincţie acordată de către Consiliul Local al Municipiului Timişoara şi se decernează categoriilor de personalităţi care, prin realizările lor excepționale, au făcut cunoscut numele municipiului Timişoara, în ţară şi străinătate. 

2. Schimbări preconizate şi rezultate aşteptate
Imaginea Timişoarei, Capitală Europeană a Culturii în anul 2023, este construită şi reprezentată la nivel local, naţional şi internaţional de personalităţile ei culturale, artistice, sportive, de medici, ingineri, specialişti cu rezultate deosebite, veterani de război, persoane distinse prin felul ȋn care și-au servit concetățenii. 
Menirea Titlului de „Cetăţean de Onoare al Municipiului Timişoara” este aceea de a-i descoperi, de a-i pune în valoare şi de a le acorda recunoşterea meritată tuturor acelora care şi-au pus amprenta asupra dezvoltării municipiului Timişoara şi promovării imaginii acestuia.

3. Alte informaţii:
Domnul Daniel Vighi s-a născut la Lipova ȋn 1956. A absolvit, ȋn 1980, Facultatea de Filologie a Universității de Vest din Timișoara. De-a lungul anilor, și-a consolidat o carieră de prozator, eseist și publicist, parte a pleiadei de prozatori postmoderni ai generației optzeciste. I s-au publicat circa de treizeci de volume și a obținut, de-a lungul deceniilor, importante premii naționale. Numele său figurează și ȋn volume colective și antologii apărute ȋn țară și străinătate.
Ȋn decembrie 1989, Daniel Vighi a participat la mișcările de protest de la Timișoara, care au declanșat revoluția anticomunistă română. Acesta a fost și debutul militantismului său civic, care i-a legat numele de ȋnființarea Societății Timișoara, sau de redactarea punctului 4 a Proclamației de la Timișoara – expresie istorică a dezideratului pentru un destin european al societății românești. A fondat Alianța Civică, Partidul Alianței Civice și organizația culturală Ariergarda. Daniel Vighi este coautor și semnatar al Memorandumului pentru construcția regională a României (2001) și președinte al Atelierului civic Ariergarda, Timișoara.
Ȋn prezent este profesor conferențiar doctor la Catedra de literatură română și comparată a Facultății de Litere a Universității de Vest din Timișoara. Este, de asemenea, membru al Uniunii Scriitorilor din România și al Asociației Scriitorilor Profesioniști din România (ASPRO). 


Concluzii
Ţinând cont de cele enumerate mai sus, apreciem ca oportună promovarea proiectului de hotărâre privind acordarea Titlului de “Cetăţean de onoare al Municipiului Timişoara” domnului Daniel Vighi, pentru contribuția sa la creșterea prestigiului vieții culturale și civice a Timișoarei, şi supun dezbaterii Consiliului Local documentaţia aferentă. 

